text: urigtige risikooplysninger
  
  publiceret: 2022-04-08 09:12:42+02:00
  Urigtige risikooplysninger er, at ved forsikringsaftalens indgåelse skal forsikringskunden afgive risikooplysninger, således at forsikringsselskabet kan vurdere risikoen og fastsætte præmie og vilkår. Det er derfor vigtigt, at risikooplysningerne er korrekt afgivet af den forsikringssøgende.
  Hvis oplysningerne ikke er rigtige, kan det føre til nedsat erstatning eller slet ingen erstatning, hvis forsikringsselskabet annullerer forsikringen helt. Risikooplysningerne afgives sædvanligvis i et spørgeskema (forsikringsbegæringen). I en forsikringsbegæring om familieforsikring spørges der bl.a. om tidligere skadesforløb i et andet forsikringsselskab, og om den forsikringssøgende tidligere er sagt op af et andet forsikringsselskab. Forsikringsselskaberne går ud fra, at oplysninger, der afgives, er rigtige, men undersøger det stikprøvevis i skadesituationen.
  Hvis der er afgivet urigtige oplysninger ved tegningen, medfører det som regel, at forsikringen annulleres med tilbagevirkende kraft, hvis forsikringsselskabet kan godtgøre (bevise), at det ifølge sin acceptpolitik ikke ville have tegnet forsikringen, hvis det havde kendt til de rigtige oplysninger. Konsekvensen er, at der heller ikke bliver udbetalt erstatning. Se nærmere Forsikringsaftalelovens § 6.